**СЛОБОДАН ВИДОВИЋ**

***\_ОД ВРХОВНОГ ШТАБА ДО УЖИЧКЕ РЕПУБЛИКЕ***

из серије радова ***Агонија могућих светова***

Сагледавањем сликарског опуса Слободана Видовића евидентно је да се ради о уметнику који се кроз своје стваралаштво ослања на тековине апстрактног експресионизма, енформела и токове америчког сликарства 50-их и 60-их. Стваралаштво Слободана Видовића склоно је дефинисању кроз серије и обогаћено ауторовом знатижељом кроз коју врши лично истраживање експериментишући током стваралачког чина, како концептом тако и самом ликовношћу дела. У сликарским поступцима овог аутора приметна је развојна путања која има свој ток од концептуалног, нефигуралног сликарства и енформела све до фигурације и призора. Аутор предност даје ликовном у делу, труди се да прво што ће посматрач уочити буде ликовност, његово истраживање површине, простора и текстуре, па тек онда концепт који оставља у другом плану, недоречен са могућностима тумачења. Истраживањем самог стваралачког чина, аутор своди слику на њене основне функције градећи призор наизменичним смењивањем бојених партија које се разликују по постигнутој текстури и дебљини наноса боје, добијајући тако слојевито моћне слике које поседују развијену гестуалност изражену смењивањем четке и шпахтле.

Доминантан мотив Видовићевог циклуса „Агонија могућих светова“ су урушени механизми авиона, зарђале каросерије аутомобила, силоси чији остаци евоцирају на пролазност и потрошност механизама и конструкција који су у неком прошлом животу били активни, употребљиви и функционални. Слике попут писта и напуштених фабрика пружају такође дистопијски осећај одсуства и дисфункционалности некада продуктивних индустријских простора. Уметник предност даје ликовности, над концептом дела постижући изузетан резултат, дајући тако посебан печат монохромним грађењем призора, чију дубину гради смењивањем нијанси исте боје.

Агонија могућих светова представља симболичко трагање за могућностима које се нису десиле, за свим приликама, просторима и начинима кроз које су напуштени механизми могли да живе. Ове љуштуре људске цивилизације нису морале то да постану. Њихова тескобност и рушевност симболички представљају судбину искоришћених, употребљених и заборављених. Видовић их међутим посматра као дистопијске објекте који поседују веру и наду у неки бољи, срећнији и чистији свет који ће доћи. Они тако постају симболички весници позитивног и ведрог, дуго очекиваног лепшег света који долази након уништења и заборава.

 Ана Кршљанин, историчар уметности

***Слободан Видовић*** рођен 1974. год. у Бос Градишци. Основну и средњу школу завршио у Бањалуци. Академију умјетности, смјер сликарство, завршио у Бањалуци 2002. год. у класи проф.Ратка Лалића. Постдипломски студиј завршио на истој академији у класи проф. Весе Совиља 2014. год. Учесник је више самосталних, групних изложби и резиденцијалних пројеката у земљии и иностранству : Чикаго, Мајaми, Париз, Ст. Квентин, Београд, Сарајево, Цетиње...итд. Добитник је више награда. Председник је УЛУРС-а. Уредник у Културном центру - Бански двор Бањалука. Живи и ради у Бањалуци и Београду.